ขึ้นแน่นอน! ธปท.เปิดรายงาน “กนง.” ส่งสัญญาณชัดปรับดอกเบี้ย
ธนาคารแห่งประเทศไทย เปิดรายงานคณะกรรมการนโยบายการเงินรอบล่าสุด ที่ประชุมเหตุตรงกัน “ดอกเบี้ยนโยบาย”ต้องปรับขึ้น หลังความเสี่ยงเงินเฟ้อมีมากขึ้น ขณะเดียวกันภาคการท่องเที่ยวเริ่มฟื้นอย่างมีนัยยะสำคัญ
ธนาคารแห่งประเทศไทย เปิดรายงานคณะกรรมการนโยบายการเงินรอบล่าสุด ที่ประชุมเหตุตรงกัน “ดอกเบี้ยนโยบาย”ต้องปรับขึ้น หลังความเสี่ยงเงินเฟ้อมีมากขึ้น ขณะเดียวกันภาคการท่องเที่ยวเริ่มฟื้นอย่างมีนัยยะสำคัญ
22 มิ.ย. 2565

ผู้สื่อข่าวรายงานว่า ธนาคารแห่งประเทศไทย หรือ ธปท. ได้เผยแพร่รายงานการประชุมคณะกรรมการนโยบายการเงิน หรือ กนง. ฉบับย่อ ครั้งที่ 3/2565 วันที่ 2 และ 8 มิถุนายน 2565 ที่ กนง. มีมติ 4 ต่อ 3 เสียงให้คงอัตราดอกเบี้ยนโยบายไว้ที่ 0.50% ต่อปี โดย 3 เสียง เห็นควรให้ขึ้นอัตราดอกเบี้ย 0.25% ต่อปี
ทั้งนี้ กนง.ประเมินว่าเศรษฐกิจไทยจะขยายตัวได้ต่อเนื่อง และมีโอกาสฟื้นตัวดีกว่าที่ประเมินไว้ จากอุปสงค์ในประเทศและแรงส่งจากการกลับมาของนักท่องเที่ยวต่างชาติที่เพิ่มขึ้น
ขณะที่ อัตราเงินเฟ้อทั่วไปมีแนวโน้มเพิ่มขึ้น และอยู่ในระดับสูงนานกว่าที่ประเมินไว้เดิม จากการปรับขึ้นของราคาน้ำมันและการส่งผ่านไปต้นทุนการผลิตที่ปรับตัวเพิ่มสูงขึ้นมากและนานกว่าคาดไว้ เมื่อมองไปข้างหน้า การดำเนินนโยบายการเงินที่ผ่อนคลายมากในระดับปัจจุบันจะมีความจำเป็นลดลง
ทั้งนี้ กรรมการ 4 ราย เห็นควรให้คงอัตราดอกเบี้ยนโยบายไว้ก่อนในการประชุมครั้งนี้ เพื่อให้มั่นใจว่าเศรษฐกิจในระยะต่อไปจะฟื้นตัวได้อย่างต่อเนื่องตามคาด โดยจะติดตามพัฒนาการของการฟื้นตัวทางเศรษฐกิจและความเสี่ยงด้านเงินเฟ้ออย่างใกล้ชิด และเห็นควรให้เริ่มสื่อสารทิศทางนโยบายการเงินอย่างชัดเจนต่อสาธารณชนในครั้งนี้
ส่วนกรรมการ 3 ท่าน เห็นว่าแนวโน้มการฟื้นตัวของเศรษฐกิจและความเสี่ยงด้านเงินเฟ้อมีความชัดเจนเพียงพอที่จะปรับขึ้นอัตราดอกเบี้ยนโยบายในการประชุมครั้งนี้ เนื่องจากสถานการณ์เปลี่ยนแปลงไปจากการประชุมครั้งก่อน โดยการฟื้นตัวของอุปสงค์จาก pent-up demand และการกลับมาของนักท่องเที่ยวต่างชาติอาจมากกว่าที่ประเมินไว้ ขณะที่การส่งผ่านต้นทุนอาจมากกว่าคาด โดยเฉพาะการส่งผ่านไปยังอัตราเงินเฟ้อพื้นฐาน นอกจากนี้ อัตราดอกเบี้ยนโยบายต้องใช้ระยะเวลาในการส่งผ่าน จึงควรเริ่มปรับขึ้นในครั้งนี้และทยอยปรับขึ้นอย่างค่อยเป็นค่อยไป
นอกจากนี้ กนง. ยังเห็นว่าอัตราแลกเปลี่ยนเงินบาทเทียบดอลลาร์สหรัฐ ปรับอ่อนค่าลงสอดคล้องกับค่าเงินในภูมิภาค และเห็นควรให้ติดตามพัฒนาการและความผันผวนในตลาดการเงินอย่างใกล้ชิด รวมทั้งผลักดันการสร้างระบบนิเวศใหม่ของตลาดอัตราแลกเปลี่ยน (FX ecosystem) อย่างต่อเนื่อง โดยเฉพาะการสนับสนุนให้ผู้ประกอบการ SMEs ป้องกันความเสี่ยงจากความผันผวนของอัตราแลกเปลี่ยนมากขึ้น
ทั้งนี้ กนง.จะพิจารณาช่วงเวลาที่เหมาะสมในการปรับขึ้นอัตราดอกเบี้ยนโยบายอย่างค่อยเป็นค่อยไป ให้สอดคล้องกับแนวโน้มและความเสี่ยงของเศรษฐกิจและเงินเฟ้อที่เปลี่ยนไป รวมทั้งคำนึงถึงผลกระทบและประสิทธิผลของนโยบายในระยะปานกลางเป็นสำคัญ